|  |  |  |
| --- | --- | --- |
| **Elem tartalma: Melléklet** | | Kategória: egyéb |
| Szerző(k): Dr. Farkas László  Szerkesztő(k): - | | Esemény: Találkozó |
| Kapcsolódó téma: Igenek és nemek | Kapcsolódó előadás: Igenek és nemek | |
| Régió: Összrégió | Település: | Időpont: 2014.10. |

Kapcsolódó anyagok:

2014\_10\_igenek\_es\_nemek\_foeloadas\_ossz\_talalkozo

2014\_10\_igenek\_es\_nemek\_melleklet\_egyeb\_ossz\_talalkozo

Törzsanyag:

*Írta az Úr 2014. esztendejében Dr Farkas László*

*„Érdekes dolog ez, mert amikor az ember a döntések előtt áll, akkor elemi erővel érzi át, hogy sokfelé nyílnak előtte utak, és nagy felelősség ezek közül egyet kiválasztani, a többiről lemondani. Van bennünk  -  azt hiszem, mindnyájunkban  -  igény az egészre, voltaképpen mégis a rész jut nekünk, természetesen mindenkinek. Elindulunk egy úton és az összes többiről le kell mondanunk. Többé-kevésbé érezzük is, hogy amit elhagytunk, azt egyszer s mindenkorra hagytuk el. De nyilván azt is érezzük, hogy az választ a legrosszabbul, aki nem tud választani, mert ő mindenről lemond. Az egészhez is akkor kerülünk mégis közelebb, ha beletörődünk, hogy a rész lesz a mienk  -  majdnem azt mondhatnám, hogy az Egésznek a pátoszával, azzal a tudattal, hogy a többihez is közünk van. Voltaképpen akkor lesz igazán közünk hozzá, ha azt a részt, ami nekünk jutott, nyugtalanság nélkül fogadjuk el: nem savanyú a szőlő alapon, hanem mély érdeklődéssel és alázattal ugyanakkor.” (Jelenits atya)*

Részlet a Szent Józsefről szóló előadásból (Farkas László): Fiatalok sokat vacakolnak egy-egy döntéssel, s mintha döntésképtelen generációk nőnének fel. Rettegünk a véglegességtől és a rossz döntésektől, hisz annyi tönkrement életet vagy házasságot látunk magunk körül. Pedig valójában nincs rossz döntés. Pontosabban ***egyetlen rossz döntés van, ha nem döntünk, leszámítva természetesen a bűnös döntéseket***. Pontosan a döntésünk melletti elköteleződésünk avat minket hivatásossá. Ha könnyen feladjuk, vagy gyakorta váltogatjuk döntéseinket, akkor semmiben nem fogunk elmélyedni, s mindenben felszínesen amatőrök maradunk, önmagunkat örök kiskorúságra ítélve. Életünk tét-nélkülivé, súlytalanná válik. Semmi igazán nagyszerűt nem tudunk letenni az asztalra. Elsősorban a kapcsolatainkban kell elmélyülnünk, hogy a szeretet művészetének mestereivé váljunk, de egy szakmában is csak kitartó, elkötelezett, alapos munkával válhatunk hivatásossá, akik valamit fel tudnak mutatni. *Rossz döntés csak az, ha nem tartunk ki szeretteink vagy hivatásunk mellett hozott döntéseinkben, amikor az szenvedéssel jár.* Olyan ez, mint érettségi előtt kiszállni egy isteni „szeretetproject”-ből, amiatt, mert küzdenünk kell, vagy mert találtunk magunknak „jobbat”. Félünk a döntésektől. *Még József is elbizonytalanodik, hogy jó döntés-e, amit választott*, hogy elveszi feleségül Máriát. Túl merész vállalkozás ez, talán meghaladja erejét. Az angyal természetfeletti bátorítására van szüksége Józsefnek: „Ne félj attól, hogy feleségül vedd Máriát!” Félünk a hivatásválasztástól, hogy rangon alul választunk, hogy majd kiderül, hogy lett volna egy jobb lehetőség. A párválasztással kapcsolatban is megéljük ezt, s a házassági döntéstől is viszolygunk. Ezért nem adjuk át magunkat munkánknak, szerelmünknek, kapcsolatainknak, mert folyton elvágyódunk, máshol akarunk lenni. A jobbról, a nagyról, az igaziról, a nagy hivatásról álmodunk, amely majd eljön, amit majd egyszer elérünk. Ezzel boldogtalanságra ítéljük önmagunkat és a környezetünket is, folyton azt éreztetve velük, hogy jobbat érdemelnénk náluk. Szeretteink számára a legnagyobb ajándék, ha képesek vagyunk a boldogságra, ha azt láthatják rajtunk, hogy boldogok vagyunk mellettük.

Eszközigény: